b'\n_START_ARTICLE_\nNeitrons\n_START_PARAGRAPH_\nNeitrons (no lat\xc4\xab\xc5\x86u: neutrum - \'neitr\xc4\x81ls; ne viens, ne otrs\') ir atoma kodola sast\xc4\x81v\xc4\x81 eso\xc5\xa1as subatom\xc4\x81ras da\xc4\xbci\xc5\x86as, kas ir bez l\xc4\x81di\xc5\x86a. Neitrona l\xc4\x81di\xc5\x86\xc5\xa1 ir 0, bet masa tikai par 0,14% liel\xc4\x81ka par protona masu \xe2\x80\x94 1,675 * 10\xe2\x81\xbb\xc2\xb2\xe2\x81\xb7g jeb apm\xc4\x93ram 940 MeV. Neitroni kop\xc4\x81 ar protoniem (kurus abus kop\xc4\x81 d\xc4\x93v\xc4\x93 par nukloniem) veido atoma kodolu. Vien\xc4\xabgais atoma kodols, kur\xc4\x81 nav neitronu, ir \xc5\xabde\xc5\x86ra\xc5\xbea atoma kodols._NEWLINE_Neitronu apz\xc4\xabm\xc4\x93 ar simbolu . Neitrona antida\xc4\xbci\xc5\x86u (antineitronu) apz\xc4\xabm\xc4\x93 ar simbolu .\n_START_SECTION_\nV\xc4\x93sture\n_START_PARAGRAPH_\n1930. gados V\xc4\x81cij\xc4\x81 tika atkl\xc4\x81ts (Valters Bote, G. Bekers), ka, apstarojot beriliju un citus vieglos elementus ar alfa stariem, rodas nezin\xc4\x81ms nejoniz\xc4\x93jo\xc5\xa1a starojuma veids ar lielu caurspie\xc5\xa1an\xc4\x81s sp\xc4\x93ju, kur\xc5\xa1 nemaina savu virzienu magn\xc4\x93tisk\xc4\x81 lauka iedarb\xc4\xabb\xc4\x81. S\xc4\x81kum\xc4\x81 uzskat\xc4\xabja, ka tie ir gamma stari, ta\xc4\x8du tos nevar\xc4\x93ja konstat\xc4\x93t ar elektroskopa pal\xc4\xabdz\xc4\xabbu, bet to kl\xc4\x81tb\xc5\xabtne bija nosak\xc4\x81ma netie\xc5\xa1i \xe2\x80\x94 \xc5\xa1is starojums izsita protonus no paraf\xc4\xabna (\xc5\xa1o par\xc4\x81d\xc4\xabbu atkl\xc4\x81ja Ir\xc4\x93na un Frederiks \xc5\xbdolio-Kir\xc4\xab)._NEWLINE_1932. gad\xc4\x81 ang\xc4\xbcu fizi\xc4\xb7is D\xc5\xbeeimss \xc4\x8cedviks izskaidroja \xc5\xa1os faktus ar neitr\xc4\x81las da\xc4\xbci\xc5\x86as eksistenci, kura ir apm\xc4\x93ram tikpat smaga k\xc4\x81 protons, jo sp\xc4\x93j tos izsist no atomiem (par to vi\xc5\x86am tika pie\xc5\xa1\xc4\xb7irta Nobela pr\xc4\x93mija 1935. gad\xc4\x81). Jaunatkl\xc4\x81t\xc4\x81 da\xc4\xbci\xc5\x86a tika nosaukta par neitronu t\xc4\x81s elektrisk\xc4\x81s neitralit\xc4\x81tes d\xc4\x93\xc4\xbc._NEWLINE_Neitrona atkl\xc4\x81\xc5\xa1ana deva iesp\xc4\x93ju izveidot apmierino\xc5\xa1u atoma modeli (protonu-neitronu modeli).\n_START_SECTION_\nNeitrona uzb\xc5\xabve\n_START_PARAGRAPH_\nTiek uzskat\xc4\xabts, ka neitrons sast\xc4\x81v no 3 kvarkiem - viena "aug\xc5\xa1\xc4\x93j\xc4\x81" u kvarka un diviem "apak\xc5\xa1\xc4\x93jiem" d kvarkiem (t\xc4\x81 kvarku formula ir udd). T\xc4\x81 k\xc4\x81 d kvarka masa ir gandr\xc4\xabz t\xc4\x81da pati k\xc4\x81 u kvarka masa, tad neitrona masa ir gandr\xc4\xabz t\xc4\x81da pati k\xc4\x81 protona masa, kura kvarku formula ir uud._NEWLINE_Kvarki sav\xc4\x81 starp\xc4\x81 ir saist\xc4\xabti ar gluoniem.'